Slatina e păzită cu badigarji din Teleorman și costă un milion de euro

Primăria Slatina a decis că e cazul ca toate obiectivele de pe raza municipiului să fie păzite la modul serios, ostășește, cum Poliția Locală, Jandarmeria, SRI și nici măcar NATO n-ar fi în stare. Prin urmare, oamenii au pus la bătaie 4,3 milioane de lei plus TVA și au organizat o licitație pentru angajarea de paznici profesioniști. Înainte să vă gîndiți însă că suma e cam mare, trebuie să știți că, pe lîngă un colegiu tehnic, sediul Primăriei, un skatepark și niște sedii de direcții ale Primăriei, firma cîștigătoare trebuie să asigure și paza la unitatea militară din strada Tunari, la baza sportivă, la un cinema și chiar la o centrală fotovoltaică. Deci se justifică.

Bineînțeles, pentru un așa program de pază serios și pentru așa o sumă frumușică, a fost aleasă o firmă serioasă, SC Europrotect Security SRL. Și doar citind numele firmei ne dăm seama că badigarjii acestui SRL oferă protecție la standarde europene. Desigur, mai trebuie spus că firma asta este din Alexandria, e înființată în 2012 și este o firmă de casă de-a lui Liviu Dragnea. De fapt, firma este condusă de Cristian Baicu, partener de afaceri al lui Cristioan Ioniță, fostul șofer al lui Dragnea, ajuns director peste fonduri de vînătoare și la complexul Briza Dunării. De altfel, după cum relata presa locală, toate mașinile Teldrum au fost colantate cu numele noii firme de pază, de îndată ce ea a fost înființată. Și, bineînțeles, de îndată ce a fost înființată au început să curgă și contractele. La început prin județ și apoi, normal, prin țară. Mai un milion aici, mai un milion și jumătate de la CNADNR Constanța și, iată, acum mai bine de patru milioane de la Primăria Slatina. Unde-i primar fostul deputat PSD Emil Moț. Or, în calitatea lui de fost deputat – știți voi, meseria aia extrem de periculoasă –, Moț știe foarte bine că nu poți pune preț pe o pază și protecție bună. Iar dacă poți, atunci milionul de euro e o cifră corectă, mai ales cînd badigarjii angajați trebuie să păzească și o unitate militară.